L’italiano

«L’italiano» (հայերեն՝ իտալացի), աշխարհահռչակ իտալական երգ, որը ձայնագրել է Տոտո Կուտունյոն 1983 թվականին և ներկայացրել Սան Ռեմոյում կայացած իտալական երգերի 33-րդ փառատոնում։ Երգը պաշտոնապես զբաղեցրել է 5-րդ հորիզոնականը, սակայն, «Totip» ազգային քվեարկության արդյունքներով «L’italiano»-ն հաղթել է մրցույթում։


== Նկարագրություն ==
Երգը, որը «L’italiano» ալբոմի մաս է, հեղինակել են Տոտո Կուտունյոն և Քրիստիանո «Պոպի» Մինելլոնոն։
Երգը պատմում է կարծրատիպային իտալական կյանքի մասին, այն մասին, թե ինչ է տեսնում «սովորական իտալացին» իր շուրջը։
Լայնորեն տարածված է այն թյուր կարծիքը, որ այս երգը կատարել է նաև մեկ այլ հանրաճանաչ իտալացի երգիչ` Ադրիանո Չելենտանոն։ Կուտունյոն հարցազրույցի ժամանակ պատմել է, որ ի սկզբանե այդ երգը գրված է եղել Չելենտանոյի համար, բայց, որքան էլ տարօրինակ է, վերջինս երգից հրաժարվել է։
Տոտո Կուտունյոն հերքել է այն վարկածը, համաձայն որի՝ երգը գրվել է 1982 թվականին Իսպանիայում տեղի ունեցած Ֆուտբոլի աշխարհի առաջնությունում Իտալիայի ֆուտբոլի ազգային հավաքականի հաղթանակի պատվին։


== Երգը Սան Ռեմոյի փառատոնում ==
«L’italiano» երգով Տոտո Կուտունյոն մասնակցել է Սան Ռեմոյի փառատոնին (որտեղ նա վերադարձել է երեք տարի անց) 4-րդ անգամ՝ 1980 թվականին «Solo noi» («Միայն մենք») երգով Սան Ռեմոյի փառատոնում հաղթելուց հետո։
Փառատոնում ձայնագրի (ֆոնոգրամա) տակ Տոտո Կուտունյոն երգել է Ջաննի Մորանդիի (երգը` «La mia nemica amatissima»), Ջաննի Նաձարոյի (երգը` «Mi sono innamorato di mia moglie») և Էմի Սթյուարթի (երգը` «Working Late Tonight») հետ։ Ամերիկացի երգչուհին այն քչերից մեկն է, որ երգը կատարել է կենդանի հնչողությամբ։
Տոտո Կուտունյոն երգն առաջին անգամ կատարել է 1983 թվականի փետրվարի 4-ին` փառատոնի երկրորդ երեկոյի ժամանակ։ Նա 18 երգիչներից 17-րդն էր։
Մրցույթի վերջում «L’italiano» երգը ստացել է 2659 ձայն և զբաղեցրել հինգերորդ հորիզոնականը։ Տոտո Կուտունյոն «Totip»-ի հեռուստադիտողի քվեարկության արդյունքում «Երգիչներ և հաղթողներ» անվանակարգում զբաղեցրել է առաջին հորիզոնականը։ Այդ հատուկ անվանակարգում երգն առաջինն էր` 548 085 ձայնով։ Մրցույթի արդյունքները հայտարարվել են հաջորդ օրը՝ «Domenica In» ծրագրի շրջանակներում։


== Երգից հատված (կրկներգ) ==


== Քավեր տարբերակներ ==
Հենց 1983 թվականին ֆինն երգիչ Կարի Տապիոն (Kari Tapio) ձայնագրել է երգի ֆիններեն տարբերակը` «Olen suomalainen» (հայերեն՝ Ես ֆինն եմ) անվամբ։ 2012 թվականին քավերը կատարել է Վեսկու Յոկինենը։
Երգիչ Խոսե Ավգուստոն ձայնագրել է երգի պորտուգալերեն տարբերակը` «Faz de Conta» անվամբ։
Պատրիցիո Բուաննեն 2005 թվականին թողարկված «The Italian» ալբոմում ձայնագրել է երգի իր տարբերակը։
2003 թվականի ամռանը հոլանդացի ջութակահար Անդրե Ռիուն Յոհան Շտրաուս նվագախմբի հետ կենդանի երաժշտությամբ նվագել է «L’italiano» երգը (Տոսկանա մարզի Կորտոնա քաղաքում)։
1985 թվականին Բաքվում կայացած մենահամերգի ժամանակ «L’italiano» երգը, որն ուղեկցվում էր Ադրբեջանի պետական ​​էստրադային սիմֆոնիկ նվագախմբի կատարմամբ, բնօրինակ լեզվով կատարել է Մուսլիմ Մագոմաևը։
1983 թվականին ֆրանսիացի շանսոնյե Հերվե Վիլարը ձայնագրել է երգի ֆրանսերեն տարբերակը` «Méditerranéenne»:
1984 թվականին իսրայելցի երգիչ Դորոն Մազարը կատարել է երգը եբրայերենով։


== Այլ հիշատակումներ ==
Երգը ներառվել է ռեժիսոր Ֆրանչեսկո Մասարոյի «Al bar dello sport» ֆիլմում։
Երգը հիշատակվել է ռեժիսոր Ջաննի Ամելիոյի «Lamerica» ֆիլմում (1994), որտեղ երգը կատարում են ալբանացի դերասաններ, որոնք ֆիլմում երազում են արտագաղթել Իտալիա։
Երգում հիշատակվում է «Fiat 600» ավտոմեքենան («Սեյչենտո», այսինքն` 600).


== Ծանոթագրություններ ==


== Արտաքին հղումներ ==
Տոտո Կուտունյոյի պաշտոնական կայք (իտալ.)
Viva Sanremo: La storia — L’anno 1983 Archived 2016-03-05 at the Wayback Machine. (իտալ.)
Sanremo — Tutto sul Festival: 1983 (իտալ.)
«L’italiano» երգի ռուսերեն թարգմանությունը it.lyrsense.com կայքում